khistorydata/jeongjo-sjw-relations huggingface dataset:
정조 24년 · 목
義禁府啓言時囚罪人李榮祚功減一等請告身盡行追奪寧越府徒二年半定配又五年禁錮允之敎以係是宥旨前所犯當勿論而旣是六朔以前則法典所在亦不可闊狹然而赦令才過定配則特爲收贖又啓言高敞前縣監喪人朴文絅原情以爲渠於壬寅正月赴任本縣反閱穀簿則流來反逋各穀爲三千七百二十九石零故考其年條始自己亥各年監色等嚴加査治後擬待年豐次次收捧適當大無之年民勢赤立僅僅收捧爲一千三百九十九石零其餘二千三百二十九石零則萬無準捧之路故欲待翌年盡數收殺矣連年歉荒流散相續未及了殺因循勘簿自陷重罪云柳頤玄原情以爲本縣邑小穀多每當催科之時非不嚴督而流來積逋極爲夥然鬼錄無徵之處無依難捧之類準捧無路歲末勘報未免虛錄云尹在陽原情以爲新還當捧旣甚夥多流來反逋亦沒把捉多般設施刻期督捧至于歲末無路準捧不得已以已捧勘簿擬待翌年盡數收殺徑先遞歸至登於道査惟俟重勘云朴文絅請刑推得情柳頤玄尹在陽曾經侍從請議處敎以區別功議勘放後草記又啓言朴文絅無功議云徒三年定配以喪前所犯收贖告身盡行追奪又五年禁錮放送柳頤玄功減一等告身盡行追奪春川府徒二年半定配又五年禁錮尹在陽無功議云告身盡行追奪淸州牧徒三年定配又五年禁錮請竝押送配所允之敎以定配依李榮祚例可也又啓言時囚罪人林性運鄭持容等功減一等各笞五十收贖解見任別敍竝放送
정조 24년 · 강
賑廳以關西經學生金道游題給留京糧資啓
정조 24년 · 목
該廳啓言依下敎平安道經學生金道游留京間糧資每朔米十斗錢三兩題給
정조 24년 · 목
文科一所原榜三百三十四人恩賜一百五十六人合四百九十人幼學柳榮五居首京一百八十二人京畿五十九人忠淸道五十九人全羅道四十六人慶尙道十八人江原道二十一人咸鏡道九人平安道三十七人黃海道十四人華城府十七人開城府八人江華府七人廣州府十一人濟州牧二人二所原榜三百三十三人恩賜一百三十人合四百六十三人幼學韓在濂居首京一百六十二人京畿七十人忠淸道六十七人全羅道四十一人慶尙道五十二人江原道七人咸鏡道二十人平安道十一人黃海道十一人華城府十人開城府二人江華府四人廣州府五人濟州牧一人三所原榜三百三十三人恩賜六十人合二百九十三人幼學嚴勣居首京一百十人京畿五十人忠淸道七十六人全羅道三十九人慶尙道四十六人平安道十二人咸鏡道九人江原道十六人黃海道十八人華城府七人廣州府十人三所初試合一千三百四十六人原榜一千人恩賜三百四十六人京四百五十四人京畿一百七十九人忠淸道二百二人全羅道一百二十六人慶尙道一百十六人江原道四十四人咸鏡道三十八人平安道六十人黃海道四十三人華城府三十四人開城府十人江華府十一人廣州府二十六人濟州牧三人
정조 24년 · 목
兼弼善韓用鐸兼司書金近淳翊贊徐應輔入參
정조 24년 · 강
命昨日庭試榜目入啓時做錯之試官承旨勿推
정조 24년 · 목
右議政李時秀啓言昨日文二三所榜目入啓時試官之直詣賓廳承旨之隨往請承傳色入啓已是昧例侍講院入達件竝傳於承傳色尤係做錯請當該試官及承旨竝從重推考敎以今番之科似此處皆欲闊略勿推此後嚴飭
정조 24년 · 강
命庭試初試榜目中恩賜給分人見漏者付之榜尾
정조 24년 · 목
右議政李時秀啓言恩賜給分人試取之規例使別坐各捧附之原榜末端而今番三所初不別坐只令紙頭書恩賜二字與他券混同作軸畢竟給分人之見漏於榜目者至於九人云事極疏忽請當該試官竝從重推考敎以今番場中在所寬恕不察之罪在於試官擧子則付之榜尾
정조 24년 · 강
命科由上京守令促令下送未下直守令當日辭朝
정조 24년 · 목
右議政李時秀啓言方當東作之節守令不可一日曠官今則初試已過以科由上京而未入格守令自廟堂已爲嚴飭還官而其中或有托以事故不卽下去者隨卽草記變通事請分付該曹從之敎以其餘則三日內下送後使之草記未下直守令當日辭朝
정조 24년 · 강
命柳曾模還差議藥同參康晉成減下
정조 24년 · 목
藥房都提調李時秀啓言議藥同參金景勳遭故作窠其代以前銜柳曾模還差康晉成實病已久請減下從之
정조 24년 · 강
命全羅監司趙宗鉉重推求禮縣監洪彝浩拿處
정조 24년 · 목
藥房提調李秉鼎啓言今四月令進上求禮縣靑大竹來到故臣與都提調同坐一一看品則不但體樣之細小合計二十五箇內九箇窳曲二箇枯黃十四箇節促肉薄截爆取瀝初非可論兩南靑大竹之自各該邑特令直納實出於軫念民弊之聖意而行之數年擧行漸弛至有此全數不合用之弊御供事體何等嚴重而敢以此等無用之竹苟充上納事之駭然莫此爲甚道臣雖不看品若能預先嚴飭則寧有是理請當該道臣全羅監司趙宗鉉從重推考封進官求禮縣監洪彝浩拿問嚴處從之
정조 24년 · 강
承旨曺錫中以庭試榜目紙品之過厚請推試官命勿推
정조 24년 · 목
錫中啓言近來紙用之貽弊前後飭敎何如而以今番一所榜目紙觀之紙品之敦厚大違常用此雖微細是亦不遵朝令之一端不可無警請當該試官推考此後科場申飭主掌官俾無如前之弊敎以今番則勿推此後嚴飭
정조 24년 · 강
遣承旨詣明陵奉審摘奸局內諸陵一體奉審命咸興永興兩本宮衣幣香燭親傳處所以摛文院爲之
정조 24년 · 목
內閣啓言今二十八日咸興永興兩本宮衣幣香燭親臨封裹及親傳時二十七日齋宿處所以何處爲之乎敎以親傳處所依近例摛文院爲之齋宿處所臨時更稟
정조 24년 · 강
命以二十八日親行西北別付料及一番內禁衛試射
정조 24년 · 목
政院啓言西北別付料今春季朔親臨試射何日爲之乎敎以二十八日爲之孟春一番內禁衛試射尙未爲之不可不於殿試前爲之同日待令事分付
정조 24년 · 강
遞差承旨徐有聞仍命人日製御題令檢書官藏于內閣
정조 24년 · 목
敎曰御題事體何等尊嚴例於收券後承旨奉至榻前請挾侍中官入啓而人日製御題尙在院中付之院吏之手可知事未前聞當該承旨爲先遞差御題則招致檢書官依例藏于內閣
정조 24년 · 강
命弘文提學黃昇源牌招
정조 24년 · 목
大提學洪良浩違召政院啓請更爲牌招敎以文衡姑難承牌云弘文提學牌招
정조 24년 · 강
遞承旨金履翼以韓用鐸任希遠爲承旨前望也
정조 24년 · 목
以擬楚晉卻至謝問之以弓曰方事之殷也有韎韋之跗注君子爲箋題命承旨與弘文提學黃昇源偕往泮宮試取以來入門三百五十九人收券一百二十二張
정조 24년 · 강
科次三日製試券于便殿
정조 24년 · 목
承旨李集斗啓言科次入侍有命而對讀官金近淳未及待令請推考從之
정조 24년 · 강
禁推對讀官李之耼
정조 24년 · 목
承旨曺錫中啓言筵席考試事體莫嚴而對讀官李之耼有所酬酢於考券之際事甚未安請推考敎以禁推可也
정조 24년 · 강
命三日製居首儒生尹定鎭直赴會試之次二人給分付之庭試初試
정조 24년 · 목
敎曰三日製居首三下一幼學尹定鎭直赴會試之次三下生員李永老幼學李憲成各給二分○敎曰入格儒生再明日待令其中給分人付之初試榜尾事分付
정조 24년 · 강
命春到記講製以三明日爲之
정조 24년 · 목
敎曰春到記殿講製述三明日爲之製述到記今年歲後食堂半點以上許赴儒生出入由集春門事分付
정조 24년 · 강
還送忠淸監司金履永安興鎭釐弊狀本
정조 24년 · 목
履永以安興鎭瘼釐革條件論列馳啓敎以何去而經歲今始見嶺狀判下乃敢爲此不先不後之擧乎狀啓休紙還下送
정조 24년 · 강
備局以平安監司李泰永狀本中郭山邑治移設便否覆啓
정조 24년 · 목
備局啓言平安監司李泰永狀啓有草記回啓之命矣取見其狀本則校擧郭山郡守尹弘心牒呈以爲本郡新邑卽是昔年舊基也始因水土之不利程道之不均移居于雲興矣丁亥火災之後還移舊邑蓋出於倉卒不得已也每當彼我國使星之行鄕將吏卒裹糧出待鋪陳器皿載馬遠輸民力匱竭戶口耗縮昔之三千餘戶今爲千餘家十家之役一夫當之顧今事勢還邑于雲興舊址然後民有奠居之喜邑無分力之患而丁亥移去之後衛舍及各廳尙有餘存及時移建者只是刑獄糶倉則事力亦不過多且本站村閭殷盛道路均適可謂一路之關隘地理民情俱是允臧所入物力亦有自本邑拮据之道雖値東作之辰無所擾民則迨此經始永除舊瘼事請令廟堂稟旨分付矣該郡之移邑雲興在於丁丑及至丁亥火災後道臣以基址甚窄井泉不足無水救焚以致延燒狀請移邑特遣備郞摘奸詢問大臣諸宰下敎若曰今覽書啓形止瞭然爲官屬之支待遠近頃年此請極涉可駭其時守令施以不敍之典仍命依前還邑矣大抵今之邑治論以凡眼山勢頗麤地形稍僻而土品膏沃水泉深長雲興則基址明朗村閭櫛比而土地井泉不及邑治故一邑之論半以邑治爲勝半以雲興爲勝又於其中吏鄕異論吏奴則主雲興鄕人則主邑治此蓋或因使役之偏苦或因居住之爲近各濟其私非以公眼論其大體也今此道臣所請雖甚詳備該倅經紀雖甚嘉尙萬一日後又有不便之端更議移舊則非但擧措之顚倒於焉之間民邑受弊又當如何哉民之願移於雲興者一則曰出站之疲於奔走也一則曰數遞之由於地理也出站之弊誠所悶然而數遞之弊良由守令之未得其人恐不可專責地理於累百年舊基謹依年前下敎該邑倅另擇久任蘇捄其軍籍之弊則古來出站未必爲通邑殘盛之原更令道臣取此覆奏反覆參究如以還移雲興爲十分無疑百年無弊之策則從所見另爲馳啓後稟處似亦未晩請以此分付允之
정조 24년 · 강
命南行宣傳官安光賛李省淵南錫九前宣傳官李亨謙直赴殿試
정조 24년 · 목
文學金㙆兼司書金近淳侍直沈應奎入參
정조 24년 · 강
命明日齋宿處所以摛文院爲之
정조 24년 · 목
敎曰明日齋宿處所以摛文院爲之出宮門路當由萬寧門該房知悉先詣眞殿行禮後出宮待下敎只入正時
정조 24년 · 강
遞承旨韓用鐸以高廷憲代之中批也
정조 24년 · 목
敎曰左承旨許遞今因言端聞之工議未經承宣云此代工曹參議高廷憲除授牌招察任
정조 24년 · 강
命前承旨韓用鐸兼帶廚院副提擧之任勿遞後仍爲例
정조 24년 · 목
承旨曺錫中啓言左承旨韓用鐸許遞事命下矣兼帶司饔副提調之任更當以他承旨受點而望筒之頻數書入太涉煩瀆春坊亦旣有兼帶副提調之例此後以承旨兼春坊而只遞承旨者合有變通之道何以爲之乎敎以此後如此之人勿遞
정조 24년 · 강
禮曹以英陵寧陵丁字閣執頉處從便修改啓
정조 24년 · 목
禮曹啓言因驪州牧使金熙朝奉審執頉英陵寧陵丁字閣樑上塗灰間間剝落處正間與挾間區別報來後更爲稟處事回啓蒙允矣卽接該牧使所報則兩陵寢丁字閣樑上塗灰剝落處非正間而俱是挾間爲辭矣依定式從便修改事請知委擧行允之
정조 24년 · 강
命前郡守李益賢昨年承傳收用與否及履歷使該曹草記
정조 24년 · 목
敎曰今番園所春植木時衛將前郡守李益賢亦爲效勞而昨年承傳果已收用乎與履歷問于該曹使之草記
정조 24년 · 강
命二月朔日次儒生殿講明日爲之
정조 24년 · 목
敎以二月朔日次儒生殿講明日爲之處所摛文院爲之○敎以殿講到記今日夕食堂後收取製述到記明日夕食堂後收取而左副承旨進去
정조 24년 · 강
命摩嶺以北及三水甲山江界濟州武士再明日別付料試射時待令
정조 24년 · 목
壯勇營啓言依下敎今此慶科庭試時北道摩嶺以北未及掛單人及未入格之類試取小布一巡一中以上入格人別單武三所試取柳葉箭邊二中講粗以上兩技入格人與柳葉箭邊二中以上單技入格之人竝爲別單修正以入敎以遠人豈可滯留別單出給兵曹再明日西北別付料試射時待令而試所兩技入格者單技入格者小布四中者當試以小布未掛單未入格之小布入格者當以柳葉箭貫革區別試取矣試記各各修正事分付嶺北之頭站吉州爲千三百餘里則三甲之俱爲千有三四百里者若不竝擧則是豈一視之意乎三所入格中單技兩技之類昨日試官申鴻周等分送三所抄出以來後別單書入再明日一體待令亦當試以柳葉箭貫革而關西之江界亦爲一千三百餘里用右例濟州武士留待殿試者亦令兵曹一體待令○別單小布一巡一中以上人閑良金達昌四中親騎衛李景勳等十一人三中旗牌官金容範等五十三人二中親騎衛安昌��等一百八十九人一中兩技入格人閑良金光履等二人柳葉箭貫一中邊二中講粗別付料朴光郁柳葉箭邊三中講粗閑良金宗聲等二人柳葉箭貫一中邊一中講粗閑良金遠鳴等九人柳葉箭邊二中講粗單技入格人武士吳泰章等二人柳葉箭貫一中邊二中親騎衛李仁配等二人柳葉箭邊三中副司果金起仲柳葉箭貫二中閑良金夢龍等八人柳葉箭貫一中邊一中親騎衛安應南等二十七人柳葉箭邊二中又啓言依傳敎武二所江界擧子武三所三水甲山擧子試取中兩技入格及單技入格人竝爲別單修正以入敎以付之兵曹○別單兩技入格人別武士李東信鐵箭一矢一百四十三步二矢一百三十八步三矢一百三十六步柳葉箭邊二中金采喆鐵箭一矢一百二十九步二矢一百二十六步三矢一百三十七步柳葉箭貫一中邊二中金鐸坤鐵箭一矢一百三十八步二矢一百三十九步三矢一百三十八步柳葉箭邊二中劉大權鐵箭一矢一百三十二步二矢一百二十五步三矢一百二十六步講粗通德郞李思國等二人柳葉箭邊二中講粗單技入格人閑良朴文五鐵箭一矢一百三十六步二矢一百三十五步三矢一百二十五步金景集鐵箭一矢一百三十六步二矢一百三十三步三矢一百二十五步別武士崔鎭爀鐵箭一矢一百三十三步二矢一百二十六步三矢一百二十八步閑良金景燮鐵箭一矢一百二十四步二矢一百二十九步三矢一百二十二步親騎衛金振聲柳葉箭邊三中朴樞蕃等二人柳葉箭邊二中
정조 24년 · 강
命再明日春到記製述新舊選抄啓文臣三月朔親試朔試射一番內禁衛西北別付料及濟州摩嶺以北三甲江界武士別爲試記待令之類試射皆於春塘臺爲之
정조 24년 · 목
敎曰再明日兩本宮衣幣香燭親傳後摛文院門外祗迎仍爲開場試取處所春到記製述新舊選抄啓文臣三月朔親試朔試射一番內禁衛春孟朔試射西北別付料軍官每年三月親臨試射及濟州武士摩嶺以北武士三甲江界武士別爲試記待令之類試射皆於春塘臺爲之以此分付
정조 24년 · 강
命屢次應講之年少生進不赴講所者令泮堂溯考草記
정조 24년 · 목
因日次儒生殿講書啓敎以上齋生中年少生進之屢次應講者皆不赴講所士習可駭卽令家近泮堂溯考書啓草記當有處分而應製爲先拔之
정조 24년 · 강
命庭試文三所恩賜儒生見漏四人入錄原榜之末
정조 24년 · 목
成均館啓言庭試文科三所恩賜儒生見漏人昨以追錄原榜入啓而未及入錄四人今始來呈帖文原榜目末請一體入錄允之
정조 24년 · 강
命金吾時囚申百祿議處李之耼分揀
정조 24년 · 목
禁府啓言高敞前縣監申百祿原情以爲渠於辛亥七月赴任本縣反閱穀簿則流來反逋各穀爲一萬一千二百六石零事極驚駭渠以報營之意面議道臣則道臣以爲旣知其實論報非急爲先督捧爲可云故渠自其後刻期嚴督收捧爲八千四百四十五石零其餘未捧三千一百六十石零則時値歲末民力已盡以已捧磨勘欲待翌年次次收捧矣未及畢捧貶下徑歸云請刑推得情敎以除刑推議處照律區別功議勘放後草記又啓言對讀官李之耼原情以爲渠叨對讀官之任全昧筵體之至嚴考試之際以承頭短句事猝發一言於試官至承置對之命惶懍俟勘云照律笞五十收贖解見任別敍私罪施行敎以分揀放送
정조 24년 · 강
詣璿源殿展拜仍詣摛文院齋宿
정조 24년 · 목
具翼善冠袞龍袍乘輿出萬寧門至摛文院降輿入齋所
정조 24년 · 목
文學金㙆兼司書金近淳司禦李采入參
정조 24년 · 강
命三明日次對進定於今日
정조 24년 · 강
遣禮房承旨詣受香所奉審摘奸
정조 24년 · 목
馬祖壇祭在明也
정조 24년 · 강
行次對及日次儒生殿講上齋生製述于摛文院殿講試官李時秀徐龍輔曹允大尹光顔李祉永沈奎魯朴鍾淳
정조 24년 · 목
具翼善冠袞龍袍陞座試官率應講儒生入庭行禮訖呼名進講以出車六章如秋霜春風爲賦題擬宋江公望謝以杖擊鷴顧左右命刻姓名於杖以志忠諫爲表題應講上齋生講後製呈其外諸生試取於泮宮泮宮製述入門三百十九人內閣製述入門三十三人賦收券二百六張泮宮一百八十張內閣二十六張表收券七十七張泮宮七十張內閣七張領議政李秉模曰故相洪命夏以士林主人力贊大義事業樹立可謂卓然矣先輩名碩亦有不祧之議而此則事係體重有難仰請驪州地有沂川書院卽文敬公金安國俎豆之所而故相之兄故監司洪命耉配焉故相驪人也而未參追配之典士林公議以是爲積鬱之端矣予曰洪命耉之追配是先朝辛酉年飭禁以前事乎秉模曰然矣近來追躋事當嚴禁而故相功業與他自別求之近古罕有其儔矣予曰驪州有先正宋時烈俎豆之所而己亥年以別例特設卽飭禁後初事先正書院事體自別而伊時猶加十分難愼且坐久日沈陵栢暗不知何處跪陳辭之句卽先正之起感於故相貞翼公李浣家者如以貞翼之處地際遇尙無驪上俎豆之所者可謂欠典而尙至今鄭重持難則故相之追配有難遽然許施左右相之意何如左議政沈煥之曰辛酉飭禁以後有不敢遽然仰請而故相則士林公議厥惟久矣該邑儒生以此事上來而臣則以爲朝令所在未敢議到而惟在朝家處分云爾矣右議政李時秀曰臣亦聞故相之爲名相俄於閤外亦聞領相所言而以爲有難遽議矣煥之曰旣是追配則亦與新設稍異矣予曰故相於他處則有俎豆之曲乎煥之曰他處亦無之矣予曰然則許其追配果無如何之端耶辛酉以後追配之典果有之而爲幾何云耶秉模曰未得詳知矣予曰禮判於筵退後須詳考其有無也予曰故相之後誰也煥之曰立朝人則無之而士人洪履猷今番爲初試矣予曰洪履猷丙申年爲上疏而人甚了了矣煥之曰然矣予曰今番使行盤纏何以爲之耶秉模曰當以求請爲之而若從近治發則恐有窘急之慮當依前例推用於惠廳而外邑所捧之物則待大同上來同爲充納於惠廳似好矣予曰如是爲之也
정조 24년 · 강
命奏請書狀官待開政差出
정조 24년 · 목
領議政李秉模啓言奏請使拜表姑未擇日而書狀官差出然後會同等事可以擧行請令該曹待開政差出從之
정조 24년 · 강
推全羅監司趙宗鉉仍命興德縣監李趾光逋穀準捧與否自備局關問後稟處
정조 24년 · 목
領議政李秉模啓言卽見全羅監司趙宗鉉狀本之啓下吏曹者興德縣監李趾光以身病沈重不得已罷黜爲辭其代已爲差遣矣該縣監李趾光以虛留還穀之未捧年前入於道啓其後又以老昏入於繡啓而渠所査發之逋穀使渠了勘然後似爲務實之政兼有完逋之望故臣以待其收殺議其本罪之意連爲筵稟使之還官則設使今已準捧道臣當以準捧形止狀聞仍請令攸司議其本罪恭俟處分而今此狀辭有若有實病守令之循例罷黜者雖不可更爲仍任逋穀之捧未捧無所憑據本罪之勘未勘將無下落安有如許事體請該道臣爲先推考自備局關問委折後稟處從之
정조 24년 · 강
命松都加分耗各穀一百四十石依狀請劃給
정조 24년 · 목
領議政李秉模啓言此開城留守金勉柱狀啓也以爲本營所管邑鎭餉還加分耗條特許取用以補將士支放之不足便成已例而目下財力無加經用多端今年各倉餉還加分耗各穀一百四十石依前劃給事請令廟堂稟旨分付矣該營加分耗之劃給已成前例有難防塞請依狀請施行之意分付從之
정조 24년 · 강
革罷魚面自作��波知舊��波知四烽臺
정조 24년 · 목
領議政李秉模啓言卽見南兵使崔景岳狀啓則枚擧三水府使及各該鎭將所報以爲厚州鎭十八烽麒麟山兩烽臺及舊��波知堡西峯沙里峯兩烽臺依節目設置則魚面自作��波知舊��波知所屬四烽自爲內地幷革罷事請令廟堂稟旨分付矣民弊莫如烽臺而今於厚州等諸烽臺設置後魚面等四烽旣爲內地則烽臺革罷在所不已更無持疑之端依所請施行之意請卽爲分付從之
정조 24년 · 강
命江華留守洪明浩狀請餉穀耗條取用事置之
정조 24년 · 목
領議政李秉模啓言此江華留守洪明浩狀啓也以爲江都以保障重地許多將士支放專靠於兵庫而十數年來庫儲漸縮一年所需無以繼用本府軍餉中一萬三千五百餘石劃給安興鎭散在於湖西諸邑而此本江都軍餉也就其中耗條限數三百石年年還劃本營以爲添補目下需用事令廟堂稟處爲辭矣湖西散在之穀本是該府軍餉則今此還劃之請似爲有據而第此軍餉非自該府運劃也收合各處之穀付之安興以爲該府緩急相須之地在該府長遠之策申飭句檢年儲歲峙可也豈可因數百石耗條之取用以開湖西年年劃送之弊乎且兵庫之不能收檢責在前後守臣不此之釐正徒欲藉力於他道散在之穀則假令此穀停減更於何恃乎諸道此等之弊一切用物各付物之法使各其守臣充補拮据勤勤孜孜有如創設之初然後可以言軍國之計所請置之以此覆啓無論時守臣與此後守臣念念在茲無得以庫儲蕩竭等語輒敢登聞於朝廷之意請嚴飭分付從之
정조 24년 · 강
命守廳所劃嶺邑月課銃丸火藥等物自總廳分排上下
정조 24년 · 목
領議政李秉模啓言卽見慶尙右兵使李栢然所報則以爲各邑月課鳥銃鉛丸火藥等物隨其受來每年加錄於都案中開錄狀聞而今年火藥當受金山等十四邑報總戎廳則書目回送內本廳與守禦廳間年上下而昨年本廳分送則今年當屬守禦廳云報守禦廳則本營月課米已爲移屬他營云徒煩往復受來無處開錄狀聞例在臘月過限僨誤之責不勝惶悚爲辭矣守總兩營之間年分當自是規例而守禦廳月課米移劃他營則總營所當一年條幷與守禦廳一年條通計分排事理當然且守禦廳所劃邑數比總戎廳本自甚小雖通計分排別無拘礙之端依此施行之意請分付該廳該閫從之
정조 24년 · 강
命賜額書院中不經稟命私躋俎豆者竝釐正
정조 24년 · 목
左議政沈煥之啓言賜額書院腏食之列以後賢陞享係是重典苟無士林之仰請朝家之特許則不得擅行其例則然近聞鄕外儒生不識事體者往往私相發論以朝廷之昔賢或鄕黨之宿儒任意追躋互濟其私多咈公議由是院享不嚴鄕習漸卑臣竊爲之慨歎矣請令該曹嚴飭諸道俾列邑之有賜額書院而不經稟命私躋俎豆之列者雖有碩德名臣亦幷釐正以待有識之士論以重尊賢之國典從之
정조 24년 · 강
成均館以上齋生洪仁榮等應製時拔去啓
정조 24년 · 목
成均館啓言依聖敎取考上齋生書啓則洪仁榮鄭錫猷金周默安光集李用正朴宗薰李尙愚李得賢徐鼎輔安光宇李如愚蔡顯國洪樂玄任履周鄭弼東李㷞李志淵等十七人從前屢遭應講而今忽巧占便宜誠極駭然依下敎爲先拔去於應製以待處分敎以此外使之自首退去後草記又啓言臣於草記之後取來近年上齋生書啓一一溯考則權中敏南秉寬任壽益閔宗爀李壽薰等五人亦果前已屢講今忽不赴故一體拔去於應製竝使之退去而此外問諸儒生更無自首者昨夜草記中李志淵以西齋色掌應講而當初書啓誤爲疊錄未免混被拔去此則使之依例赴講
정조 24년 · 강
以高廷憲仍任工曹參議李益運爲承旨尋遞益運及承旨崔獻重任希遠以曹允大尹序東韓致應代之竝前望也
정조 24년 · 목
敎以承旨高廷憲年老仍任工議承旨前望單子入之待下批牌招以李益運批下尋命益運及獻重等許遞以允大等批下
정조 24년 · 강
遞知義禁李敬一同義禁鄭日煥以金祖淳李魯春代之口傳也尋遞祖淳魯春以尹光普李基讓代之口傳也
정조 24년 · 목
敎以時囚當爲捧供呈辭及有身病禁府堂上許遞令該曹口傳差出待下批牌招同義禁金履翼亦令該曹口傳付軍職牌招開坐○以金祖淳李魯春口傳批下尋敎以違牌禁堂許遞令該曹口傳差出
정조 24년 · 강
命今番庭試殿試時名紙與附紙通瀜用之
정조 24년 · 목
備局啓言今此庭試殿試時試紙例當用名紙而纔經初試市上紙地似多苟簡京外儒生恐或難辦且試券旣皆易書則試紙之稍有異同別無所關無論名紙與附紙通瀜用之之意請預爲分付允之
정조 24년 · 강
命宣傳官李省淵南錫九改差安光賛汰去
정조 24년 · 목
兵曹啓言宣傳官李省淵南錫九等呈狀內今月二十五日試射時俱蒙直赴殿試之恩所帶之職依例遞改云李省淵係是南行窠不可仍帶改差南錫九所帶加設南行窠減下明日試射時宣傳官侍衛不可不備改差之代請口傳差出允之敎以安光賛三中五分之後帳殿呼新來則敢欲仍帶尙不呈狀爲先汰去
정조 24년 · 강
以李光道安光質爲宣傳官口傳初仕也
정조 24년 · 강
命司成金熙周典籍李德鉉改差
정조 24년 · 목
敎以成均館久任郞廳差祭及在外人竝改差與未差之代令該曹口傳差出
정조 24년 · 강
考下上齋生製述試券施賞有差
정조 24년 · 목
敎曰二月朔日次儒生殿講上齋生製述表三上進士姜履元賦三上進士尹箕煥直赴會試講略幼學邊重裕製述表三中進士李鍾夏賦三中進士李台升生員李若洙各給二分表三下進士李在誠等賦三下進士李運英等各給一分表草三下生員閔箕世等賦草三下李鐸遠等各雅誦一件賜給
정조 24년 · 강
命金吾時囚申百祿勘放尹可基議處
정조 24년 · 목
義禁府啓言時囚罪人申百祿還穀事體何等嚴重而流來積逋不思釐正因循掩覆虛錄磨勘數甚夥然揆以糴法萬萬痛駭以此照律功減一等告身盡行追奪江原道襄陽府徒二年半定配又五年禁錮請遣府書吏押送敎以依他囚例勘放又啓言申百祿依柳頤玄例定配收贖告身盡行追奪又五年禁錮又啓言丹城前縣監尹可基原情以爲渠之待罪丹城實在乙卯八月而縣民不過三千十六戶元還各穀每年爲二萬七八千石乙卯捧糴大飢之後僅爲充數自前以貪殘吏民或未準納於封庫之前則或入於各營作錢而充納或以渠輩應受而執減者民力邑例之所不得已者道啓中乙卯後亦多未捧者固其宜也未知邑報中石數分列以何爲據也至於戊午大歉本縣以之次邑因朝令四分一代捧爲五千五百石因營關停退爲一千四百石而其年七千石亦歸反作之科己未雖登以昨年停退代捧竝督之故當捧之數爲二萬八千餘石渠當捧糴之際見差正朝箋文差使員十二月初七日發行而其時各穀米太則元數不多亦幾垂畢各項租元數二萬三千石中一萬九千石已爲入庫餘數四千石中雇稅廳移送爲七百七十石移用租例給爲六百餘石各項作錢爲一千三百石餘數不過千餘石而吏民之以今明定日當納者又四百餘石故果以租八百石督納之意移文兼官矣殘吏疲氓乘空官觀望不納竟至仍反之境作錢充逋事則已未春巡營作錢之還寢爲四百八十石而其時統營作錢爲二百八十石故二百八十石價錢移納統營其餘二百石則初無作錢之事其所謂充逋者本縣有官用柴價租作錢之例戊午冬有二百石餘租故四十石則取以爲春間救急一百六十石則充報流亡吏民之還此非倉穀則初非本穀之可充數云請刑推得情敎以除刑推區別功議考律勘放後草記
정조 24년 · 강
命北道陵殿奉審執頉處從便修改
정조 24년 · 목
禮曹啓言觀此咸鏡監司具㢞道內各陵殿今春奉審執頉啓本則定陵碑石傾俯云趁今正立不容少緩而碑閣修改旣無告由之節從便正立後塗灰塡補濬源殿殿內渗漏在於東間亦爲從便修改所入物種令各其逢授官進排擧行智陵陵上辛酉方駕石微有動退處旣曰與前無異請姑觀前頭奉審更爲稟處允之
정조 24년 · 강
命嶺南軍丁磨勘除弊之策令道臣撰定條例
정조 24년 · 목
備局啓言軍威縣監朴吉源上疏批旨內軍丁磨勘之弊事關問該道矣卽見慶尙監司申耆所報則以爲節目之幾年遵行及廢閣委折事在年久詳覈無路今若一遵節目則不無掣礙難便之端就此節目參互事勢改定條例以爲除弊之策而壬子自本營各項勘債竝爲存減矣九年之內姑無增加之弊云取考其節目則各邑軍保闕額不待歲抄而隨頉卽報勘案則不送該吏而持者替呈以此兩條爲革弊之肯綮而道臣旣以就此節目參互改定爲言請爲先另加嚴飭使之溯究源委預軫後弊必求其永久可行之策撰定條例以爲報本司施行之地及今矯革政在於此等處亦令詳考舊例一切裁正俾有及民之實效允之
정조 24년 · 강
御摛文院親傳咸興永興兩本宮衣幣香燭還內
정조 24년 · 목
具翼善冠袞龍袍西向立親傳衣幣香燭如儀仍出院門祗送後乘輿由萬寧門還內
정조 24년 · 목
兼司書金近淳司禦李采入參
정조 24년 · 강
御春塘臺行春到記製述殿講抄啓文臣親試試射內禁衛春孟朔試射西北別付料軍官摩嶺以北及三甲江界濟州武士試射召見應製入格儒生仍爲頒賞抄啓文臣親試試官沈煥之金載瓚徐龍輔金祖淳沈象奎試射試官李時秀金載瓚李集斗李祖承曺允大李書九尹光顔到記試官沈煥之黃昇源李祖源徐龍輔李祖承金祖淳金翰東尹光顔李寅采金㙆武所試射試官李時秀趙鎭寬申大顯趙弘鎭鄭學畊李敬參南衡重丹楓亭試官金載瓚徐有大申鴻周李之耼柳春源不老門試官李在學李書九李格趙得永李秉九
정조 24년 · 목
具翼善冠袞龍袍陞座諸試官率抄啓文臣及到記儒生入庭行禮訖以本朝內閣請印頒御定大學類義箋爲親試及到記題仍爲開講試射抄啓文臣及應射諸人以次發射試射訖降座乘輿出靑陽門由萬八門還內○宣薦內禁衛額外內禁衛春等試射柳葉箭一巡片箭一巡入格別單額外內禁衛閑良李元敬貫一中邊二中直赴殿試郭宗默等三人邊三中直赴會試優等人別單額外內禁衛出身韓在祿等三人邊三中敎以今番則三人同畵更試一巡居首者除職餘弓一張小布五矢比較入格別單內禁衛韓在祿五中除職金喆勳四中洪重鉉三中弓一張○西北別付料軍官柳葉箭三巡入格別單西別付料軍官折衝金仁弼出身金鳳魯貫一中邊七中加資閑良裵聖袗邊八中熟馬帖一隻出身金大宅邊七中半熟馬帖一隻閑良金邦郁貫一中邊四中弓箭一部出身李倞賀邊四中閑良金益壽邊三中弓一張淸南別付料軍官閑良池鏡昊貫一中邊六中直赴殿試嘉善尹處正貫二中邊三中弓矢一部折衝金景澹等二人貫一中邊四中弓箭一部北關別付料軍官閑良姜國顯貫一中邊六中直赴殿試許柋邊七中半熟馬帖一隻金翼忠貫一中邊五中崔得宗邊六中弓矢一部李鎭光邊四中折衝金建行等五人邊三中弓一張南關別付料軍官出身韓宗顯貫一中邊五中加資閑良金應三貫一中邊三中折衝趙重明邊四中閑良吳宗常邊三中弓一張西北未付料軍官柳葉箭一巡入格別單西未付料軍官折衝金聲玉貫一中邊二中加資閑良鄭源北未付料軍官閑良李漢源貫一中邊二中直赴殿試西未付料軍官折衝李漢武等三人邊三中熟馬帖一隻出身安義得北未付料軍官出身鄭聖輪等二人淸南未付料軍官出身張雲翼等三人北未付料軍官閑良林百源南關未付料軍官嘉善金成琦等三人邊二中上弦弓一張西未付料軍官出身李士奎等二人北未付料軍官閑良張彦衡南關未付料軍官閑良金載弘貫一中西未付料軍官折衝李亨元等六人淸南未付料軍官直赴金德大等三人北未付料軍官閑良尹鐄等三人南關未付料軍官出身朴宗大等二人邊一中箭竹一百箇○庭試時摩嶺以北兩技入格單技入格及小布四中擧子小布一巡入格別單業武姜聖麟五中親騎衛李仁配四中別付料朴光郁三中親騎衛楊東煥等十人二中直赴殿試摩嶺以北未及掛單未入格中小布一中以上擧子柳葉箭貫革一巡入格別單閑良黃麟瑞等四人貫一中邊二中禦侮宋天杓等二人邊三中閑良李漢弘等二人貫一中邊一中司果金器鏞等二十三人邊二中司果金德興等六人貫一中直赴殿試○庭試時三水甲山江界擧子中兩技入格及單技入格人柳葉箭貫革一巡入格別單別武士金采喆邊二中閑良朴翬章貫一中直赴殿試○庭試時濟州武士留待人小布一巡入格別單通德郞高昌彬二中直赴殿試
정조 24년 · 강
命假注書李弘謙加差下
정조 24년 · 강
遞大司成鄭大容同成均李秉鼎以黃昇源爲同成均前望也
정조 24년 · 목
敎曰大司成聞有實病同成均或奉命或呈告呈告及有實病人許遞同成均前望單子入之待下批牌招先入侍後謝恩
정조 24년 · 강
推兵曹判書趙鎭寬
정조 24년 · 목
禁軍別將崔東岳懸病不進而不能檢飭也
정조 24년 · 강
棍汰宣傳官金魯甲
정조 24년 · 목
魯甲帳殿傳命不善擧行命令兵判決棍汰去其代以加設人陞實
정조 24년 · 강
科次春到記試券于便殿命製述三中生員沈英錫等三人講居首幼學李集運竝直赴殿試製述之次以下及講略儒生等直赴會試或給分入門七百五十七人收券三百七十六張
정조 24년 · 목
敎曰今番春到記科次時命官所選二券若從衆則爲居二者未必不及於魁作予意則第三作尤似勝焉況今殿試隔日廣取亦好三中同等三人生員沈英錫閔耆顯進士趙庭和與講居首幼學李集運竝直赴殿試製述之次三下進士李文福直赴會試草三下進士尹箕煥朴鍟生員尹稹韓用成進士金獻行生員卞宗鎭講略幼學申澓金益耜朴宗璜李亨柱權傛各給二分給分人付之初試榜尾之意分付
정조 24년 · 강
召見入格儒生于便殿
정조 24년 · 강
命文貞公閔維重祠宇遣承旨致祭嗣孫登第人賜樂及宴需
정조 24년 · 목
敎曰驪陽嗣胄于今四世正卿亞卿南臺者各一而又其後遂闡大科沙麓故宅吉慶連綿且憶聖后舟梁寶甲在於明年顧小子以先王之心爲心豈可無侑歡餙喜之擧乎府院君文貞閔公維重祠宇遣承旨致祭祭文先示於登第之嗣孫以此用之放榜日賜樂到門日賜宴需事分付樂院仍卽下諭湖南伯
정조 24년 · 강
召見關西經工被薦人五衛將金道游于便殿
정조 24년 · 목
予敎道游曰畿湖則抄選之外固多經學應薦之士而關西士子之以經術名登剡牘實是近來希有之擧矣天人性命之奧雖非後學所可驟語而觀於向來條對亦可知心性上工夫之眞有所存平日講究之際果從何處用力乎聖經賢傳何莫非服膺處而喫緊切近眞積力久尤莫要於四書四書之中前所用力者爲何書道游曰大學爲入德之門中庸爲闡道之書臣有何知識而始好論語孟子誦讀於庸學尤不敢放忽若言四書之中何者爲好則當以庸學二書爲對予曰人有恒言必曰庸學而中庸則比之論孟而尤爲深奧初學用工難以遽議讀書次第固當以大學爲先大學之中明德又爲開卷第一義爾於明德二字果有所理會者否道游曰如臣下土愚陋安有別般見解而今此下詢者抑以明德本心之訓指敎者乎予曰是矣明德本心之訓爾果何如看得道游曰朱子章句釋之以人之所得乎天虛靈不昧以具衆理而應萬事玉溪盧氏以本心二字發揮其旨儘有見得矣予曰明德有以心言者有以性言者而就章句中見之則虛靈屬心具衆理屬性應萬事屬情此朱子所以又引張子心統性情之說以爲最精者也蓋明德旣不可專屬於性而若謂之心則心又有善惡此所以心字之上必下本之一字然後始爲完備而詳味章句中數語則初不露出心性等字而自諳心性之義眞可謂盡出矣道游曰朱夫子剖析之精眞是加減一字不得玉溪之說或以爲稍異於朱子而其實則亦所以發揮朱子之餘意矣予曰玉溪本心之說李文成聖學輯要始加表章此一條卽大學之最要處也至於中庸一篇之關鍵在於戒愼恐懼一節文元公金長生有通貫動靜之說此與文成之發揮本心二家可謂同功而此亦非文元之創說卽亦推衍朱子之餘旨者也愼獨工夫在於幾已發跡未著之時固可屬之於發以後事而恒存戒懼於不睹不聞之中則此非持敬而何朱子章句有曰君子之心常存敬畏雖不見聞亦不敢忽所以存天理於本然夫子此言可謂發前聖所未發以敬畏二字釋戒懼大抵大本之中本然之性思聖闡孔聖之微意戒懼屬敬畏通貫動靜朱夫子又闡子思子之微意蓋嘗存敬畏卽主敬也主敬卽主靜也靜之一字原於樂記所謂人生而靜者而周濂溪亦曰定之以中正仁義而主靜主敬之工固當以靜爲本而徹上徹下無乎不在則亦豈不通貫於動時乎此所以特言敬畏二字於章句也朱夫子於戒愼恐懼則旣釋之以常存敬畏於愼獨則又釋之以跡雖未形幾則已動反覆潛玩實不覺手舞而足蹈矣大學明德之說表章於文成中庸戒懼之旨發揮於文元此固文成文元之見得卓乎而其實則皆原於朱夫子之發明經旨此二段實爲庸學之開卷第一義矣道游曰庸學一部之旨已具於開卷之初此所以特揭於首章而朱夫子闡發之功誠如聖敎矣予曰大學孔氏之遺書而曾氏之獨得其傳者也至於朱子之發揮尤有光於曾子中庸戒懼之旨亦至朱夫子而後始盡剖柝發前未發繼往開來之功眞是孔夫子後一人爾果能篤信而尊尙之否道游曰孔子之後集大成者只是朱子一人雖以四書註釋言之若無朱子則後世學者何以能知聖賢之遺旨乎予曰孟子之泰山巖巖濂溪之觀天地生物氣像程伯子之春風和氣何莫非後學之所當尊慕而朱子則集群賢而大成開來學於無窮其功爲尤大不幸蔥嶺一派流爲王陸而中國之號爲冠儒服儒者或不知朱子之可尊我國則不然文敎丕闡儒賢輩出莫不以朱子爲標準而近日尊尙之風漸不如前於世道誠非細慮如爾者之居在遐陬者如是勤求招來所以貴之者能明習經傳尊信朱子爲一鄕之所推欲於上來也叩其所存兼爲裨益於予也爾其悉言所懷道游曰臣何敢仰塞聖敎乎誠不敢不敢矣予曰招爾亦爲道內人士之知朝廷之所尙也自爾等入於薦剡之中者須思所以倡勸之方則一鄕之人亦豈無風動之效乎道游曰臣亦伏見昨年所下綸音而經術之着工專在自己之用力不待他人之勸勉苟能使俗尙丕變則固將不勸而自勉矣予曰經學之中亦必以闡明朱子之道爲務也道游曰臣犬馬之齒已踰七十旣甚衰憒且重聽不能仰對詢諮之多少下敎惶恐惶恐顧今俗日貿者都是經術不明之致但臣所居之鄕無稗官雜記等書之傳播者敎之則孰不尊朱子乎予曰然則爾鄕之俗好矣爾果多讀朱書乎道游曰曾見節酌通編而窮鄕無書籍不得常見矣予曰旣以經學招徠故特爲召見而夜氣甚寒年老之人似難久坐而旣見之後使爾不能盡其所欲言則何異於何所聞而來何所見而去乎今因試士以致更漏之向深此甚可歎而向於爾之初登筵席也雖有上下酬酢而其時酬應甚煩使之更待於今日今日則經旨旣對於條問矣爾旣讀書先從爾鄕之生民疾苦與朝廷政令之聞於草野時者果有可陳之說乎道游曰臣愚無知識猥當召命惶隕怵畏不知所以何敢開口有所煩達乎但民事則有營邑而居鄕不非其大夫至於朝廷政令則遐鄕跧伏者豈有聞之而臣是自臣家先問字受學於先正權尙夏而又從遊於故重臣李縡因是閔相之按藩也以臣家先之所存推詡之臣之竊習字句卽不過家塾之得聞使臣雖令盡言臣之所聞者卽先正故重臣之論也伏願垂察予曰爾之言好矣且爾家來歷之有自亦可知之矣先正諸人眷眷於疏章書牘之間者卽亦今日詢諮於爾之言與意爾今年老行將還鄕須於還鄕之後必以經義及尊信朱子訓蒙牖迷則訓牖一人有一人覺悟之效訓牖一鄕於一鄕亦必有效如是然後朝廷之招徠爾之所還鄕當有所據矣道游起而對曰惶恐惶恐矣予曰淸北金德弘淸南李春馦或年老或不爲上來而兩人聲聞爾果知之乎道游曰雖或聞之未見其面矣予曰金德弘之淸北聲名曾亦聞之今當以老職爲壽資矣參奉與爾同爲乎道游曰然矣予曰見條對李春馦亦善對矣予曰關西只有鮮于司業一人爲抄選于今近二百年而爾等其後初登經學之薦豈不貴乎向見寧邊居總管李膺擧亦有筵敎人才豈係世類乎膺擧之周旋應對求之京華亦可謂自好之人亦以年老未免許卽還鄕矣爾於下去之後與近日薦剡中諸人各以經義中朱夫子書訓牖於爾等力所及處俾近日宣召有實效則其幸爲如何爾等勉之也又當以朱子書宣賜爾其更加着工必以尊信朱子爲一鄕之表率也爾之在京住於何處道游曰在於敦化門外洞口內矣予曰今已夜深使院隸特令帶去至其所住處而還也
정조 24년 · 강
命五衛將金道游特賜朱書節要朱書百選金德弘李春馦各賜雅誦朱書百選各一件所對講義令本道刊印
정조 24년 · 목
敎曰關西莫曰尙武河朔待以齊魯則是亦齊魯已矣才智不拘地閥用捨何界遠邇浿水以外惟鮮于儒臣一人登於王朝由前由後閴然無聞者不以齊魯待也蓋天地萬物本吾一體天地位然後萬物育卽聖人之能事而修道之敎亦在其中年前命箕伯以明習經義之生薦之旣薦之下七書三禮春秋講義俾各條對及見其對未有左右之傭劍而能剖析劈斷開口便說雖求之於金華橫經之列未易夕夕得豈不奇且美哉在三儒可謂曠有之盛擧三儒中金道游卽其文可知其所存竊欲一致之近因上來再登筵席所對又勝於其文而惜其年已篤老勢難久滯京中於其還也當以所欲見之書與之朱子書節要朱子書百選各一帙令內閣安寶賜給與兩儒所對講義令本道刊印爲關西之勸俾我西土之人知尊朱子所以尊王也○敎曰五衛將金德弘老病雖未上來見其所對可謂一臠知其全鼎已令共印其對而朱書一件亦令安寶下送事內閣知悉○追因內閣微稟金德弘加賜雅誦一件李春馦亦依金德弘例頒給
정조 24년 · 강
命前郡守李益賢待三品窠調用高敞前縣監申百祿等禁錮分揀
정조 24년 · 목
兵曹啓言謹依傳敎取考承傳官案則李益賢乙卯三月初六日以園所植木播種時監植奉安閣衛將未經三品則除三品事承傳而吏曹及臣曹尙今未及收用其履歷則初除守門將訓鍊主簿出六之後以都總都事郭山郡守除拜矣敎以待窠卽爲調用而申百祿效勞亦均近以前任守令事禁錮其在重其事之道何可徒守常憲乎禁錮則勿論該邑積逋亦非年數可考者同罪人照律禁錮則亦爲分揀事分付
정조 24년 · 강
吏曹以上京守令催促下送啓
정조 24년 · 목
該曹啓言上京守令三日內下送後草記事命下矣自臣曹催促則淸州牧使徐敎修忠州牧使安廷鐸延安府使李廷書北靑府使金思䄷加平郡守柳秉均金浦郡守洪百淳韓山郡守尹載伋槐山郡守李根咸陽郡守趙命喆金堤郡守李在翼信川郡守尹光垂咸興判官金基豊新溪縣令朴性圭金溝縣令李英紹永柔縣令尹心約平澤縣監兪殷柱石城縣監徐有昌尼城縣監李集玉淸安縣監李厚延新昌縣監任尙濂德山縣監朴民淳眞寶縣監李復鉉泗川縣監朴壽亨三嘉縣監朴獻源長水縣監李永瑗玉果縣監尹秤高敞縣監閔耆顯泰仁縣監李昌熙平康縣監趙鎭宣金化縣監朴宗龜藍浦縣監李敬簡俱爲下去安邊府使柳範休時在安東地云發關該道使之卽爲還官敎以安邊府使柳範休使之還官後狀聞
정조 24년 · 강
兵曹以武科殿試規矩啓
정조 24년 · 목
四月初三日庭試別試武科殿試時原榜人及直赴會試人規矩落點鐵箭三矢百三十步柳葉箭五矢百二十步一巡二分一技武科殿試時直赴殿試人規矩落點鐵箭三矢八十步騎蒭一次一中貫革五矢百五十步一巡一中騎槍一次一中柳葉箭五矢百二十步一巡一中鳥銃三柄一巡一中鞭蒭一次一中講書粗以上一技
정조 24년 · 강
命宣傳官趙達洙等姑爲分揀
정조 24년 · 목
兵曹啓言卽接宣傳官廳牒報則宣傳官趙達洙柳相奎凡於公役多不致愼故廳首隨事規飭輒致僨誤因循無罪則無以警他兩人入啓汰去云該廳所報旣如是則不可仍置請趙達洙柳相奎汰去敎以姑爲分揀
정조 24년 · 강
命濟州武士下去時給糧
정조 24년 · 목
敎曰濟州武士三十三人下去時回糧令該廳題給○賑廳啓言濟州武士三十三人回糧米各三斗合米六石九斗分給
정조 24년 · 강
命時囚朴基正加施不敍之典李英敎使之還任尹可基保放
정조 24년 · 목
義禁府啓言前黃海監司朴基正原情以爲應資老人事則渠性本愚迷全昧瀆屑之爲懼徒知稽緩之可悶未能審量參互已例隨其報來鱗次馳啓營造材木事則渠到營在於昨年八月十五日而所斫之材已盡輸治方張治鍊故渠到卽雇丁董役次第經理而工役浩大且値隆寒內外衙舍中時急處雖已了畢其餘公廨尙未告功以今所餘之材較諸應入之處似有如干剩數訖役之前姑難的定其數爻未及枚報於備邊司莫非渠昏謬顚錯不能事事之致云所當請刑曾經侍從請議處敎以斫之有剩勢固然矣餘不報司有非重松政之法意觀此爰辭難免其責其在杜後弊不可以不爲分疏直放加施不敍之典又啓言淳昌郡守李勉輝囚單子判付內以不應爲公罪區別功議勘律放送後草記未及拿囚同罪守令依此囚例施行事命下矣長城府使李英敎係是同罪今已拿囚以不應爲事理重律杖八十收贖而功議各減一等杖六十以公罪收贖放送敎以使之卽爲還任又啓言時囚罪人尹可基考律勘放後草記事命下矣尹可基觀其所供與道啓多有相左之端其在覈實之道有難遽爾勘斷請更令道臣逐條詳覈臚列狀聞後稟處允之敎以保放
정조 24년 · 목
文學金㙆司書李寅采兼司書金近淳洗馬徐畊輔入參
정조 24년 · 강
召見敦寧都正崔昌迪于誠正閣
정조 24년 · 강
命以敦寧都正崔昌迪爲江原道嶺東分敎官仍命以雅誦朱書百選等書賜該道三敎官
정조 24년 · 목
敎曰已自年前被選上來屢召前席討論經旨又於內閣講製抄啓文臣課講之日與前府使朴師轍同入筵中反復論難者幾半日其後除邑試其吏才近又年至於壽資欲見其面特除都正今因肅拜又見之聞欲數日間還鄕云下去時分付沿路道臣給糧資舖馬因此今始覺之前都正安錫任前府使朴師轍皆除分敎官此人則姑不竝擧前爲之兩人俱在嶺西而此人在嶺東嶺東亦當置一窠敦寧都正崔昌迪亦差江原道嶺東分敎官使之專意訓課新印雅誦朱書百選等書令內閣具有旨分送三敎官處關東人士先從朱子之書肄講知之若茶飯菽粟則其效必有之其可忽哉此意一體下諭
정조 24년 · 강
命二月朔儒生殿講給分儒生及上齋生製述御考給分人等許赴庭試會試
정조 24년 · 목
內閣啓言二月朔日次儒生殿講上齋生製述御考給分人旣未承付之今番榜尾之敎許赴會試小帖不得成給敎以一體許赴○承旨曺錫中啓言二月朔日次儒生製述給分人會試許赴事命下矣講略儒生亦有給分之敎則似當一體許赴故敢達矣從之
정조 24년 · 목
雩祀壇祭在再明也
정조 24년 · 강
三陟杆城御史權晙以三陟府燒戶奠接形止看審馳啓命該府使李壽彬賜上弦弓出力救助人金玉燁帖加燒戶所納大同布蕩滌
정조 24년 · 목
狀啓以爲臣於本月十四日伏奉封書一度馬牌一顆十六日自本郡離發十七日抵三陟府境內出沒村閭採訪民隱轉向府中遍審形止更加探問則本月初二日巳時量自東門外驛吏李福永家始火延及一百二戶人物幸免死傷而家産擧歸蕩殘就其中大戶二十六中戶三十三小戶十八殘戶十九半燒之家又爲六戶以其形勢區別則稍饒者爲七戶貧窮者爲四十戶最貧窮者又爲五十五戶官舍則東城門樓十六間全數燒燼但餘礎石獄墻椽瓦殆盡無餘而將官廳行閣十四間竝爲被災想來伊時景色可謂滿目慘然營門擧行則同月初十日遣親裨與土校摘奸過二日裨則還去校則仍留至今董役分大中小殘之等自六斗至三斗合租三十石助給而半燒者不入其中本府則無論大中小殘竝與半燒者而各牟二斗太一斗合二十七石七斗助給其所結構之方則大戶每戶六間中戶每戶四間小戶每戶三間殘戶每戶二間式分定間數而材木則柱木都里木傍木各七百六十四箇椽木三千五十六箇分定於境內之有養山處而藁草九百六十束蓋草九百五十九浮椳木九百五十九丹稿索九百五十九巨里亦爲分定於面里本府十二面內四面以程道之稍遠置之其餘八面隨其戶數分定役軍合爲一千九百四十三名而七百九十六名以材木斫運次計除其餘一千一百四十七名則燒火大戶每戶十五名中戶每戶十名小戶每戶八名殘戶每戶五名式限二日赴役赴役之民以其不干已事而或不無言勞之歎不如是則亦無以措處該府使李壽彬殫心竭力濟之以勤長在役處躬自董飭卽今已入處之家爲四十一戶數日內入處之家爲四十八戶其餘七戶則先構行廊今方治木以爲繼建之計而此則皆是實戶必欲自力精造則雖或差遲不足爲慮大較自初二日失火之後今纔二十日而工役殆將垂畢不可但以速就言卽今所見雖似草創若復煙突稍黔籬落漸成則庶可不下於前樣從此奠接指日可期二十一日臣出道於東門樓燒燼之墟聚會被災民人老少男女謹奉聖旨一邊以慰一邊以諭民皆北望攢手藹然有感戴之意二十二日就前措置之穀更加簸揚又復斛量九十六石面面分給至於半燒六戶則以無啓聞之例故初旣見漏於恤典而據今所見同是被災故各以半石分給本府均役廳納船鹽藿稅錢幷後錢合爲三百九十五兩五錢二分而一百六十九兩該府使以無邊限六月貸下於燒戶目今工役之費分錢爲貴見甚切迫故其餘二百二十六兩五錢二分竝皆許貸俾爲一時救急之資本府府內居民金老味去二月初二日以報狀軍行到旌善地不幸燒死而今其老母在此比諸燒戶尤極慘憐玆於會付穀中出給二石租已上三件係是目下切悶者故不待稟旨敢自擅便不任惶恐之至至於東門樓府獄將官廳卽今民勞已多農節又屆姑待今秋明春徐徐經始之意言于該府使毋至過用民力外此亦有不得不陳聞而合行便宜者故開錄于左以備裁處之地○一田稅大同布自是五月上納而燒戶中所徵捧之布當爲二十一疋十九尺八寸見今如干績麻盡入於灰燼則勢將貿布以納而結構之餘事力已竭特寬上納之限以待秋成恐或爲一分紓力之方一船鹽藿稅錢幷後錢三百九十五兩五錢二分旣已全數貸下而六月之限距今不遠且當其時錢路極艱瘡痍之餘貪殘之民難以及時責納姑待秋成以寬期限實爲民情之顒望一本府所達里面居民金玉燁財産稍饒今於被災之民九十二戶戶各四斗式合太粟二十四石八斗十戶各錢一兩式合錢十兩特爲周給遐土愚氓亦能出義氣捐己物如此之風有足嘉尙其在激勸之道當有優異之典敎以三陟府民家被燒夥然爾旣在隣邑倅使之往審民情後狀聞矣觀此狀本初二日被燒念間過半結構入處而該倅之殫竭董飭其誠可嘉不負特畀之意該府使李壽彬上弦弓一張賜給待其上京使之親受擧行諸條爾果皆善爲之尾錄三條中廿餘疋何可責徵於燒戶乎蕩滌事分付第二條依施第三條居民金玉燁出義氣捐己物救助於近百戶者甚爲嘉尙帖加成送祗受後付之該倅爾則杆城歷見後復路事回諭
정조 24년 · 강
刑曹以濟州定配罪人中應坐外遺漏者別單啓命依判下施行
정조 24년 · 목
刑曹啓言依下敎濟州定配罪人中應坐外遺漏者詳考曹在配案別單書入而頃因承旨曺錫中所啓批旨放未放遺漏之類査出報來之意發關諸道矣平安監司李泰永回移先爲來到而昌城成得伊楚山洪允基癸丑六月自捕廳押送兵營仍爲定配故前後徒流案及今番赦典不爲擧論云矣兩罪人同爲書入敎以依判下施行○濟州及平安道放未放不入罪人秩大靜縣方宗岳仍濟州牧金鼎弘安處宅金光益移配他島昌城府成得伊楚山府洪允基此後徒流案載錄事分付
정조 24년 · 강
賑廳以關西經學生金道游回糧題給啓
정조 24년 · 목
該廳依下敎金道游回糧米三斗錢三兩題給
정조 24년 · 목
文學金㙆說書洪命周兼說書李存秀洗馬徐畊輔入參
정조 24년 · 강
校理李之耼箚請正言愼性眞鄭時善出仕賜批從之
정조 24년 · 목
性眞等引避退待已至多日之耼陳箚處置以爲一時昧例雖緣生疏不可以此輕遞言官請竝命出仕批以處置事依施
정조 24년 · 강
命持平李基慶留中疏及承旨李益運掌令李東埴未徹疏竝付火
정조 24년 · 목
政院啓言承旨李益運陳疏徑出原疏以國忌齋戒不得捧入矣請卽爲牌招敎以問于承宣略知委折之由於未徹之臺疏矣肅廟朝眼候因此而以是先朝諸臣不敢萌諸心發諸口於五十年間矣到今何敢若此乎自李基慶疏捧入者今人太昧格例之致雖不深責豈可不一喩乎此後若有以此等事煩徹者當以先朝所施於諸臣之律施之政院知此勿捧仍敎曰李基慶疏留中者李下承宣臺臣疏取來一處付之火中
정조 24년 · 강
命訓鍊都監軍兵試射放該營施賞給代之方令廟堂區劃
정조 24년 · 목
訓鍊都監啓言本局軍需自來不敷每當中旬興試射放之時所入賞格或請得取用或自戶曹待令矣今番則軍兵等試射放賞格依下敎以本局仙源庫所在布木推移貸用而木爲九同三十四疋布爲十五同三十疋矣在前如此之時兩南關西之休番射軍遼軍等木中移劃充補已多其例區劃一款請令廟堂稟處敎以今番皆欲不煩經費令該營施賞給代之方令廟堂今日內草記區劃
정조 24년 · 강
遞掌令李東埴趙彦喆持平李基慶李敬臣
정조 24년 · 목
東埴等違召敎以許遞
정조 24년 · 목
敎曰左承旨許遞前望單子入之待下批待開門牌招察任
정조 24년 · 강
命進賀使金載瓚等初七日後復命
정조 24년 · 목
進賀使金載瓚副使李基讓以今月初六日高陽止宿初七日入城馳啓敎以初七日難以酬接自彼中來者卿等可以默會留宿畿營近處其翌日復命事回諭
정조 24년 · 강
命水原親軍衛春等都試入格人等直赴殿試會試有差
정조 24년 · 목
兵曹啓言觀此水原留守徐有隣狀啓則本營親軍衛今春等都試時三番親軍衛閑良李彰愼居首閑良李德義居二令該曹稟處矣李彰愼似當依節目直赴殿試李德義亦當直赴會試請上裁從之
정조 24년 · 강
命江華府校卒春等試射賞試射居首及沒技人直赴殿試
정조 24년 · 목
兵曹啓言觀此江華留守洪明浩啓本則本府武旅壯旅義旅別抄勸武舟師校卒等今春等都試時閑良朱枝英居首賞試射時閑良權聖祜司果高世默鳥銃貫三中云朱枝英權聖祜高世默似當依法典直赴殿試而係干恩典請上裁從之
정조 24년 · 강
行藥院日次入診于誠正閣都提調李時秀副提調李集斗
정조 24년 · 목
兼輔德尹光顔司書李寅采兼司書金近淳副率南周獻入參
정조 24년 · 강
召見有司堂上李書九于重熙堂
정조 24년 · 강
命承旨馳詣宗廟景慕宮奉審摘奸
정조 24년 · 강
命承旨馳詣雩祀壇奉審摘奸
정조 24년 · 목
雩祀壇祭在明也
정조 24년 · 강
戶曹以彰義宮奉審有頉處修改啓命此後奉審時摘奸中官論罪措語
정조 24년 · 목
該曹啓言臣與正郞李靖模依定式進詣鄕校洞於義宮奉安閣奉審則無頉處仍詣彰義宮奉審則藏譜閣蘆簾三浮遮陽一浮蓋覆杇傷雉尾箒二柄雉尾破傷壹淸軒雨漏三處西邊中門雨漏一處南行閣雨漏二處玖思齋雨漏一處六德齋雨漏二處四美堂雨漏三處南墻一間頹圯中門二隻破傷八祥檻南邊板門二隻破傷七相樓雨漏一處廣窓一隻破傷日閑齋西邊中門朴工及方椽一箇腐傷分付各該司使之卽速修改而亦令本曹郞廳監蕫擧行敎以每朔中官摘奸若卽執頉豈有草記乎此後奉審必以當該摘奸中官論罪措語而修改之節雨漏外量給物力使之擧行
정조 24년 · 강
江原監司南公轍以各邑應資老人馳啓
정조 24년 · 목
春川士庶人秩幼學朴仁晟等三十六人襄陽士庶人秩幼學金道鼎等三十七人原州可合僉樞秩通德郞姜柱老幼學金廷龜朝官秩前守衛官延東源士庶人秩通德郞元瑩中等七十二人江陵士庶人秩幼學朴昌聖等九十四人淮陽士庶人秩幼學玄益茂等五十八人伊川士庶人秩幼學金光輝等七十人三陟士庶人秩幼學南景老等五十七人鐵原士庶人秩幼學李聖希等四十四人寧越士庶人秩幼學尹昌孝等三十八人平昌士庶人秩幼學安泰相等二十人旌善士庶人秩幼學權弼周等二十人橫城士庶人秩幼學白始淵等二十六人平康可合僉樞秩幼學黃遾士庶人秩幼學權重賢等四十二人金化士庶人秩幼學柳成采等五十二人杆城士庶人秩幼學高泰徵等二十六人通川士庶人秩幼學李命植等二十一人高城士庶人秩業武張大昌等十四人平海士庶人秩幼學李春謙等十六人金城士庶人秩幼學金弼雄等六十三人歙谷士庶人秩幼學李道煥等十六人蔚珍士庶人秩幼學南始徽等三十九人洪川士庶人秩幼學龍處雲等三十九人狼川士庶人秩幼學金龜壽等四十七人麟蹄士庶人秩幼學沈仁謙等二十人安峽士庶人秩幼學閔順行等二十八人楊口士庶人秩幼學朴錦讃等二十人已上可合僉樞三人朝官一人士庶一千十五人
정조 24년 · 목
以李冕膺爲禮曹參判李翊模爲工曹參判朴鍾淳爲奏請書狀官黃遾等四人爲僉知老職加設也
정조 24년 · 강
遞內醫提調李秉鼎
정조 24년 · 목
秉鼎違召命許遞前望單子入之
정조 24년 · 강
遞禮曹參判李冕膺參議李鼎德以曺允大韓用鐸代之前望也
정조 24년 · 목
冕膺未肅拜鼎德在外命竝許遞前望單子入之
정조 24년 · 목
允遂以曾經亞憲避嫌請遞從之
정조 24년 · 강
命武二所今日內修正榜目
정조 24년 · 목
武二所啓言臣所今日平明開場鐵箭自蓋字試取入格者講書兼試而擧子尙此夥然恐有遲滯之慮兩防牌外加設兩防牌矣敎以緩緩試取惟於今日內修正榜目
정조 24년 · 강
命武二所關西武士兩技入格六兩單技入格者許赴殿試
정조 24년 · 목
敎曰近來鐵箭勸奬之時二所入格若是夥然可知其關西武士之多入也且一所三所則六兩講入格者皆付之榜中而二所之人多窠窄而多入於沙汰中者豈不斑駁乎二所關西武士兩技入格者別錄皆令許赴殿試六兩單技入格者亦爲別錄許付而單技之類柳葉箭二分六兩百三十步二技取二技以示一視西北別異其規之意若此則二所榜目除關西只以京二部及諸道入格者充二百六十餘人之名數事分付
정조 24년 · 강
命文武科殿試以親臨磨鍊
정조 24년 · 목
禮曹兵曹以慶科庭試文武科殿試時親臨與命官及處所取稟竝敎以春塘臺親臨磨鍊○敎曰再明日先詣春塘臺時刻待下敎文試處所以兼設磨鍊事分付
정조 24년 · 강
長寧殿薍簾修改告由命於端午祭享時兼行
정조 24년 · 목
江華留守洪明浩狀啓以爲臣於本月二十八日依定式進詣長寧殿與本殿令尹龜錫眼同奉審則第一室二室御眞與上年秋奉審時一樣而儀仗輦輿竝皆無頉正殿所懸薍簾十八浮具竹索破傷者及其他有頉各件竝依例往復該曹以爲及時計摘之地在前薍簾修改旣有節享兼告由之例端午祭享只隔數朔待其時兼行告由後修改恐未知何如請令該曹稟旨分付敎以依狀請施行事回諭
정조 24년 · 목
武科一所原榜二百六十七人追付四十人合三百七人閑良洪碩榮居首京六十一人京畿一人忠淸道三十一人全羅道三十一人慶尙道二十四人平安道十六人黃海道一百四十人開城府三人二所入格二百六十六人閑良柳洙喆居首京八十一人忠淸道四十六人全羅道六十四人慶尙道六十五人黃海道九人咸鏡道一人三所入格二百六十六人閑良具述遠居首京十五人京畿一百六人江原道十九人咸鏡道六十九人華城府二十一人開城府十三人江華府十二人廣州府十一人三所初試合八百三十九人京一百五十七人京畿一百七人忠淸道七十七人全羅道九十五人慶尙道八十九人江原道十九人咸鏡道七十人平安道十六人黃海道一百四十九人華城府二十一人開城府十六人江華府十二人廣州府十一人
정조 24년 · 강
命以初六日詣奉室行禮
정조 24년 · 목
敎曰初七日皇壇祭享時前一日當出齋集成門近處翌朝詣奉室行禮還至齋所以待享事禮畢以此分付
정조 24년 · 강
遣承旨詣懿昭墓奉審摘奸
정조 24년 · 강
遣吏郞摘奸諸執事淸齋與否
정조 24년 · 목
先蠶壇祭在再明也
정조 24년 · 강
以申鳳朝爲承旨前望也
정조 24년 · 강
大司諫兪漢寧避嫌賜批
정조 24년 · 목
避嫌以爲目今可言之急務有非時政官師之可比而莫借方寸之地則滿腔血懇無以上徹只以草草數語略有所臚列於乞免之章仰勉聖人來諫之德下規群工含默之風而第恨其不得明白直截有愧古人盡言不諱之義矣及承批旨誨責截嚴有非人臣所敢承聆者幸因大臣重臣啓沃之効便卽抹下句節則今不敢追提更陳而臣之滿心慚惶何敢以句語之刪去有所抗顔自在也哉緣臣之疲軟一語遂使我殿下平日禮待群下之晠德未能色容寬假至發過中之敎以致滿廷衿紳將至解體而退步者一則臣罪二則臣罪宜卽來避而以違牌傳旨之未下多日蹙伏今始詣臺自列所失尤大以此情踪何可一刻晏然冒據於臺次乎請命遞斥臣職批以疏批優批豈曰誨責至於俗弊之歷擧亦非爾所替引者避嫌何爲勿辭亦勿退待
정조 24년 · 강
判下兵曹奉室行禮時軍兵磨鍊草記
정조 24년 · 목
兵曹啓言今三月初六日大駕詣奉室行禮時侍衛及環衛軍兵當爲磨鍊而昨年三月訓局出番軍五哨大將率領墻外環衛七月西營北營軍餉色入直軍訓將率領排立挾輦軍連以金虎門入直軍四十名磨鍊槍劍軍置之矣今番則何以爲之乎敎以步軍西營北營金虎門軍餉色步軍訓將都領環衛挾輦軍則以出番軍爲之
정조 24년 · 강
命三日製過齋後更稟
정조 24년 · 목
成均館啓言今三月初三日儒生課試當爲設行而大提學洪良浩以身病限內不得爲之敎以過齋後更稟
정조 24년 · 강
命湖南左右水營休番木各十三同劃給訓局以爲施賞給代之資
정조 24년 · 목
備局啓言訓鍊都監試射放賞格事草記批旨有施賞給代之方令廟堂草記區劃之命矣關西木儲比他稍裕而連經使勅之餘不可以此等區劃更貽運輸之弊全羅左水營休番木十三同右水營休番木十三同劃給則剩數爲三十餘疋而全同之內以疋計除或涉煩瑣儲此儲彼均爲公儲依此取來以爲移充之地該營施賞雖有木布兩色兩閫元無布儲請竝以純木施行事分付該營及左右水營允之
정조 24년 · 강
罷副校理朴鍾淳修撰李垿職
정조 24년 · 강
遣承旨詣元陵奉審摘奸仍詣諸陵兼行道臣春奉審
정조 24년 · 목
敎曰禮房承旨馳詣元陵奉審摘奸仍詣健元陵顯陵穆陵徽陵崇陵惠陵奉審仍詣貞陵泰陵康陵懿陵奉審而奉審各陵兼行道臣春奉審以來
정조 24년 · 강
遣承旨詣先蠶壇奉審
정조 24년 · 목
敎曰右副承旨馳詣先蠶壇看檢享事待祭物熟設先爲復命
정조 24년 · 강
召見承旨曺錫中于重熙堂
정조 24년 · 목
予曰奉室行禮與望位禮有異望位禮時則已奉出神榻故用冕服而奉室行禮時神榻旣未奉出則何可用望位禮之例乎錫中曰取考謄錄則壬子三月初七日奉室行禮時設版位於奉室前庭設幄次於朝宗門外齋室設百官位於冽泉門外而出還宮服色則以翼善冠袞龍袍行禮服色則以冕服磨鍊己酉三月初六日望位禮時出還宮服色禮曹誤以絳紗袍磨鍊而及至提敎之後竝與行禮服色而以翼善冠袞龍袍磨鍊因此而有判書削職之命矣予曰己酉年禮堂之削職以其非親祭而誤以絳紗袍爲出還宮服色又於望位禮不以冕服朝服磨鍊也壬子年儀註則萬萬不成說版位處所必不在於奉室前庭而在於壝門之內百官位亦必非冽泉門外而在於冽泉門內而只於儀註磨鍊時必也不審而然望拜禮時或有行於冽泉門外之例而其時百官班亦於冽泉門外爲之豈有行禮於奉審前庭而百官則立於外位處所之理乎且其行禮之日非三皇諱辰卽祭享前日也該曹徒知享前日壝內望位禮儀註服色而不能分別奉室行禮之無關於享日與否其時禮判之免罪可謂倖逭此後依此筵敎遵行仍敎曰奉室行禮便是權道則豈可用冕服乎再明行禮時諸執事亦勿入就尊所以黑團領祗迎事分付
정조 24년 · 강
遞兵曹參判尹光普參議李秉喆以曺允大成鼎鎭代之幷口傳也
정조 24년 · 목
兵曹啓言再明日擧動時本曹堂上侍衛當爲備員而參判尹光普差祭參議李秉喆身病猝重不得行公參議李秉喆請令政院稟旨變通以在京無故人口傳差出敎以竝許遞令該曹口傳差出
정조 24년 · 강
命海西加設僉知三人妻敎旨今日成送
정조 24년 · 목
黃海監司朴基正啓本以爲依漢城府關本道加資人中僉知加設下批三人妻姓氏年歲及偕老區別後錄登聞○後錄瑞興僉知李光春妻朱氏鳳山僉知高鳳允妻鄭氏年七十四偕老安岳僉知朴泰興妻康氏年七十偕老敎以口傳下批官敎今日內與有旨成送
정조 24년 · 강
賑廳以西部遺棄兒給料乳養啓
정조 24년 · 목
該廳啓言西部米廛上契任掌崔尙得今月初一日本洞路傍得二歲遺棄男兒同里居私婢正梅欲爲收養云故依節目給料使之乳養
정조 24년 · 강
召見大臣閣臣及藥院諸臣于誠正閣領議政李秉模左議政沈煥之藥房都提調李時秀提調李秉鼎副提調李集斗檢校直提學徐龍輔李晩秀原任直提學鄭大容檢校直閣徐榮輔沈象奎檢校待敎李存秀